《题禅乡院壁间墨梅》
宋代·张侃

昔年曾作梅花梦，梦回衣上寒香重。矮窗偶见一枝开，早是江香春意动。

凡花不似梅之清，精神骨相由天成。屡从画手细传本，但知刻画非写生。

官塘荒寺门斜掩，岁久廊攲风雨飐。不须晴雪明千堆，剩喜墨痕留数点。

作者简介：张侃（约公元1206年前后在世），字直夫，本居扬州，后徙吴兴。生卒年均不详，约宋宁宗开禧中前后在世。尝监常州奔牛镇酒税，迁为上虞丞。父岩以诌媚权奸，为世诟病。侃独志趣萧散，浮沈末僚，所与游者，如赵师秀、周文璞辈，皆恬静不争之士。侃工诗，闲澹有致，有拙轩集六卷，《四库总目》传于世。